b'\n_START_ARTICLE_\nEda center\n_START_PARAGRAPH_\nEda center je poslovna zgradba v sredi\xc5\xa1\xc4\x8du Nove Gorice, zgrajena leta 2011. Center je dobil ime po letalu EDA bratov Rusjan (Edvarda in Josipa), ki je prvi\xc4\x8d poletelo prav v okolici Gorice. Na brata Rusjan opominjata replika letala EDA, ki je izobe\xc5\xa1ena v avli centra, ter ime gostinskega lokala v prvem nadstropju._NEWLINE_Projekt Eda center je prvi poslovni center v gori\xc5\xa1ki regiji, zami\xc5\xa1ljen kot most med vzhodom in zahodom, ki bi privabljal tudi poslovne\xc5\xbee iz Italije. Objekt je po zasnovi ve\xc4\x8dnamenski: predstavlja predvsem poslovno to\xc4\x8dko, kjer se zbirajo graditelji gori\xc5\xa1kega gospodarskega prostora, v prvem nadstropju je Restavracija Rusjan, v kletnih eta\xc5\xbeah pa velik parkirni prostor. Pred stavbo je stopni\xc4\x8dast javni trg, otro\xc5\xa1ka igri\xc5\xa1\xc4\x8da, povr\xc5\xa1ine za pe\xc5\xa1ce in zelenica z drevoredom. V prostorih Eda centra imata prostore Evropska pravna fakulteta v Novi Gorici ter Center za socialno delo Nova Gorica. Nad prostorno parkirno hi\xc5\xa1o (425 parkirnih mest) so \xc5\xa1tiri eta\xc5\xbee namenjene trgovskemu delu (caa. 5000 m\xc2\xb2), naslednjih osem eta\xc5\xbe je namenjenih pisarni\xc5\xa1kemu delu (caa. 8000 m2), na vrhu pa je 40 nadstandardnih stanovanj._NEWLINE_Nekaj let po odprtju je investitor pod vodstvom direktorja Rado\xc5\xa1a Pavlovi\xc4\x8da za\xc5\xa1el v te\xc5\xbeave, do leta 2014 je bilo denimo prodanih ali oddanih le polovica stanovanj. Lastni\xc5\xa1tvo je zaradi dolgov pre\xc5\xa1lo na Dru\xc5\xbebo za upravljanje terjatev bank. Septembra 2017, so bila na dra\xc5\xbebi prodana vsa stanovanja in njim pripadajo\xc4\x8di parkirni prostori.'